অমৃতা সুৰেশ

অমৃতা সুৰেশ (জন্ম: ২ আগষ্ট, ১৯৯০) হ'ল এগৰাকী ভাৰতীয় কণ্ঠশিল্পী, কম্পজাৰ, গীতিকাৰ আৰু ৰেডিঅ' জ'কি। এছিয়ানেটত ২০০৭ চনত অনুষ্ঠিত ৰিয়েলিটি টিভি সংগীত প্ৰতিযোগিতাত অংশগ্ৰহণৰ পাছত তেওঁ জনপ্ৰিয় হৈ পৰে। তেতিয়াৰেপৰা তেওঁ কেইবাখনো চিনেমা আৰু মিউজিক এলবামত কাম কৰিছে। ৰেডিঅ' সুনৌ নাইনটি ওৱান পইণ্ট চেভেনৰ সংগীত অনুষ্ঠান সুনৌ মেলডিজৰ তেওঁ এগৰাকী বিখ্যাত হস্তী। ২০১৪ চনত তেওঁ অমৃতম গময় নামেৰে এটি মিউজিক বেণ্ড আৰম্ভ কৰে, য'ত অমৃতা আৰু তেওঁৰ ভগ্নী অভিৰামি সুৰেশ লীড ভকেলিষ্ট আছিল।

প্ৰাৰম্ভিক জীৱন

১৯৯০ চনৰ ২ আগষ্ট তাৰিখে সংগীতকাৰ পি আৰ সুৰেশ আৰু লেইলাৰ ঘৰত অমৃতাৰ জন্ম হয়। অমৃতাৰ দেউতাক সুৰেশ হিন্দু আৰু মাক লেইলা খ্ৰীষ্টিয়ান আছিল। তেওঁতকৈ পাঁচ বছৰে সৰু তেওঁৰ ভগ্নীৰ নাম হ'ল অভিৰামি সুৰেশ। তেওঁলোক কোচিৰ ইৰাপল্লীৰ। পৈতৃক সূত্ৰে সংগীতকাৰৰ পৰিয়ালত জন্ম হোৱা বাবে অমৃতাৰ সৰুৰেপৰা সংগীতৰ প্ৰতি অনুৰাগ আছিল। ডিয়ন আৰু মাইকেল জেকছনৰ পাৰা অনুপ্ৰাণিত হৈ তিনি বছৰ বয়সৰেপৰা অমৃতাই গান গাবলৈ আৰম্ভ কৰে। পঢ়া-শুনাতো তেওঁ ভাল আছিল আৰু বিদ্যালয়ত শীৰ্ষস্থান অধিকাৰ কৰিছিল। তথাপি উচ্চতৰ মাধ্যমিক দ্বিতীয় বৰ্ষত তেওঁ দূৰদৰ্শনৰ ৰিয়েলিটি শ্ব' আইডিয়া ষ্টাৰ চিংগাৰত অংশগ্ৰহণ কৰিবলৈ পঢ়া স্থগিত ৰাখে। শেষত অনানুষ্ঠানিক ভাবে তেওঁ পঢ়া শেষ কৰে।

কৰ্মজীৱন

সংগীত

সৰুতেই মঞ্চ অনুষ্ঠান পৰিৱেশন কৰি অমৃতাই তেওঁৰ সংগীতকাৰ পৰিয়ালটোক প্ৰতিনিধিত্ব কৰিছিল। সাত বছৰ বয়সতে তেওঁ নাদিৰছাহৰ মঞ্চ অনুষ্ঠানত শিশু শিল্পী ৰূপে গীত পৰিৱেশন কৰিছিল। টেলিভিচনৰ আইডিয়া ষ্টাৰ চিংগাৰ ৰিয়েলিটি শ্ব'ত ভাগ লৈ অমৃতাই চিনেমাত গীত গোৱাৰ পথ প্ৰশস্ত কৰিছিল। তেতিয়াৰপৰাই তেওঁ মালয়ালম চলচ্চিত্ৰৰ বাবে গীত গাইছে। নেপথ্য কণ্ঠশিল্পী ৰূপে পুল্লিমান তেওঁৰ প্ৰথম চিনেমা। আগাথান(২০১০) চিনেমাত তেওঁ গোৱা মুন্থিৰপু গীতটিৰ গায়ন শৈলী উচ্চ প্ৰশংসিত হৈছিল।

অমৃতাৰ প্ৰথমটো একক গীত অনাথে ২০১৭ চনত মুক্তি পাইছিল। গীতটি মহিলা আৰু মাতৃত্বলৈ উচৰ্গিত আছিল। থীমটোৰ বাবে গীতটিয়ে দৰ্শক-শ্ৰোতাৰ ধনাত্মক সঁহাৰি লাভ কৰে আৰু অমৃতালৈ কেইবাখনো তামিল ছবিওত অভিনয়ৰ প্ৰস্তাৱ আহে। অভিনয় কৰিবলৈ অমৃতা অমান্তি হয়। এখন কানাডিয়ান প্ৰযোজনাৰ ইংৰাজী ছবিত অভিনয় কৰাৰ প্ৰস্তাৱো অমৃতাই লাভ কৰিছিল। একে বছৰতে অমৃতাই ৰেডিঅ' সুনৌ নাইটি ওৱান পইণ্ট চেভেনত ৰেডিঅ' জ'কি ৰূপে কাম কৰিবলৈ আৰম্ভ কৰে।

অন্যান্য কৃতি

অমৃতাই মডেলিঙো কৰিছিল। ২০১৭ চনত জীৱন চৰ্চা আলোচনী এফ ডব্লিউ ডিৰ প্ৰচ্ছদত অমৃতাৰ ছবি প্ৰকাশ হৈছিল। কেৰালা সৌন্দৰ্য প্ৰতিযোগিতাৰ ৰেম্প্ত অমৃতাই ভাগ লৈছিল। ভণিতা আলোচনীৰ বেটুপাতটো ভগ্নীৰ সৈতে অমৃতাৰ পটো ওলাইছিল। ২০১৮ চনৰ অমৃতাই ইনষ্টাগ্ৰামত এমেজিং মি নামেৰে এটি হেশ্ব টেগ প্ৰচাৰ আৰম্ভ কৰি আত্ম সন্মানৰ বাবে মাত মাতিছিল। এই প্ৰচাৰে ৰাইজৰ ধনাত্মক সঁহাৰি লাভ কৰিছিল। ২০১৮ চনৰ ডিচেম্বৰত অমৃতা আৰু তেওঁৰ ভগ্নী অভিৰামিয়ে মিলি তেওঁলোকৰ সৃষ্টিশীল কৰ্মৰাজি প্ৰচাৰৰ বাবে অমৃতম গময় নাম দি ইউটিউবত এটা ভল্গ খুলিছিল। তাত তেওঁলোকৰ ব্যক্তিগত জীৱন, ভ্ৰমণ, সংগীত, বজাৰ-সমাৰ আদি বিভিন্ন বিষয়ে ঠাই পাইছিল। এই চিৰিজটোৱেও দৰ্শকৰ বিপুল সঁহাৰি লাভ কৰিছিল। ২০২০ চনত অমৃতা আৰু অভিৰামিয়ে মালয়ালম টিভিৰ ৰিয়েলিটি শ্ব বিগ বচতো ভাগ লৈছিল।

ব্যক্তিগত জীৱন

অমৃতাই তেওঁ স্বামী বালাক ৱেনাল্মৰম চিনেমাৰ চেটত লগ পাইছিল য'ত তেওঁ অভিনয় কৰিছিল আৰু অমৃতা নেপথ্যৰ গায়িকা আছিল। পিছত তেওঁলোকৰ মাজত বন্ধুত্ব আৰু প্ৰেম হয়। পৰিয়ালৰ সন্মতি ক্ৰমে ২০১০ চনৰ ২৭ আগষ্ট তাৰিখে চেন্নাইত তেওঁলোক বিবাহপাশত আৱদ্ধ হয়। কোচিৰ পালাৰিৱট্টমত তেওঁলোকে থাকিবলৈ আৰম্ভ কৰিছিল যদিও ২০১৫ চনৰপৰা দুয়ো সুকীয়াকৈ থাকিবলৈ আৰম্ভ কৰে আৰু ২০১৯ চনত তেওঁলোকৰ বিবাহ বিচ্ছেদ হয়। তেওঁলোকৰ কন্যা অৱন্তিকা মাকৰ লগত থাকে। ২০১২ চনত তাইৰ জন্ম হৈছিল। অমৃতা ভ্ৰমণ বিলাসী। সংগীতৰ উপৰিও ভ্ৰমণত সময় খৰচ কৰি তেওঁ ভাল পায়।

বঁটা

২০১৯ চনৰ জুন মাহত ক্ৰিয়েটিভ ফিল্ম এৱাৰ্ড, শ্ৰেষ্ঠ কণ্ঠশিল্পী (মহিলা) শিতানত
২০১৯ চনৰ জুন মাহত- ৰামু কৈৰাত সংগীত বঁটা- একক কণ্ঠ
২০১৭ চনত গায়িকা ৰূপে মাষ্টাৰ ভিজন ইণ্টাৰনেচনেল এক্সিলেন্স এৱাৰ্ড লাভ

তথ্য সূত্ৰ

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতীয় কণ্ঠশিল্পী